Forskerne slår fast, at der ikke er tale om en tilfældighed.

På Aalborg Universitetshospital har en gruppe forskere undersøgt forekomsten af knoglemarvskræft landet over og fundet ud af, at fire kommuner skiller sig ud. Mens der på landsplan er 6,2 ud af 100.000 personer, der får konstateret sygdommen, er andelen i kommunerne Albertslund, Vejle, Vejen og Horsens signifikant højere, det skriver Ritzau. Forskellen er altså så markant, at der ifølge de nordjyske forskere ikke kan være tale om en tilfældighed. - Vi kan uden at blinke sige, at der er flere, der får diagnosen knoglemarvskræft i disse kommuner, siger Marianne Tang Severinsen, professor på Hæmatologisk Afdeling på Aalborg Universitetshospital til Jyllands-Posten . Det er endnu ikke klarlagt, hvad årsagen til den højere forekomst er. Undersøgelsen har taget højde for forskellig kommunesammensætning i alder og køn, så det bør ikke spille ind. Til gengæld peger forskerne på, at miljøpåvirkningen kan have en betydning. Foran Aalborg-forskerne ligger nu arbejdet med at klarlægge, hvorfor flere får knoglemarvskræft i de fire kommuner. I den forbindelse understreger de, at der ikke er belæg for at sige, at det er farligt at bo i de pågældende kommuner.